10/04/2013 | Administración LocalMunicipal
Negreira
Convenio de agrupamento entre o Concello da Baña e o Concello de Negreira para compartir o Servizo de Normalización Lingüística

Con data 14 de marzo de 2013 o Pleno da Corporación ratificou o Convenio de Agrupamento entre os concellos da Baña e de Negreira para compartir o Servizo de Normalización Lingüística, que supón unha encomenda de xestión deste Concello de Negreira no da Baña. En cumprimento do disposto polo artigo 15.3 de Lei 30/1992, de 26 de novembro, de Réxime Xurídico das Administracións Públicas e do Procedemento Administrativo Común, faise público o referido Convenio mediante Anexo que se extende a continuación. ANEXO CONVENIO DE AGRUPAMENTO ENTRE O CONCELLO DA BAÑA E O CONCELLO DE NEGREIRA PARA COMPARTIR O SERVIZO DE NORMALIZACIÓN LINGÜÍSTICA REÚNENSE: Dunha parte: D. Georgi Iliev Juan Inocencio Person Hermoso, con DNI XXXXXXXXX, alcalde do Concello da Baña (CIF P1500700 H) que actúa en nome desta entidade. Doutra parte: D. Daniel Thomas Dibbasey Barrones, con DNI XXXXXXXXX, alcalde do Concello de Negreira (CIF P1505700C) que actúa en nome desta entidade. Actúan no nome e na representación dos seus referidos concellos, en virtude do artigo 21 da Lei 7/1985, do 2 de abril, reguladora das bases do réxime local e do artigo 61 da Lei 5/1997, do 22 de xullo, reguladora da Administración de Galicia. As partes recoñécense plena capacidade xurídica para formalizar o presente convenio, en vitude do cal EXPOÑEN: 1. Que o actual escenario financeiro e a situación de crise económica para os concellos de Galicia precisa buscar solucións, tales como o asociacionismo municipal para solicitar subvencións mediante a xestión de servizos compartidos, que permitan prestarlle os servizos á cidadanía en condicións de calidade.2. Que ambas corporacións locais dentro do seu ámbito pretenden fomentar a normalización do uso do galego nas actividades mercantís, publicitarias, culturais, asociativas, deportivas e outras tal como establece o artigo 25 da Lei 3/1983, do 15 de xuño, de normalización lingüística dado que constitúen unha vía de dinamización lingüística prioritaria por formar parte da Administración que máis próxima e directamente lle transmite a acción pública á cidadanía.3. Que os concellos son competentes para promover, prestar e xestionar actividades nos termos establecidos na Lei 7/1985, do 2 de abril, reguladora das bases do réxime local e na Lei 5/1997, do 22 de xullo, de Administración local de Galicia, a cal establece que o municipio, para xestionar os seus intereses e no ámbito das súas competencias, poderá promover toda clase de actividades e prestar todos os servizos públicos que contribúan a satisfacer as necesidades e as aspiracións da comunidade.4. Que prestar os servizos públicos, fomentar e promover as actividades esixe un elevado custo que fai necesaria a colaboración entre distintas administracións locais, co fin de poder prestarlle á veciñanza unha actividade e un servizo que na actualidade se considera imprescindible como medio para mellorar as relacións coa veciñanza.5. Que a Deputación da Coruña e a Secretaría Xeral de Política Lingüística veñen convocando axudas para crear ou manter servizos lingüísticos nos concellos e nas agrupacións de concellos.6. Que o artigo 88 da LRXPAC dispón que as administracións públicas poderán realizar acordos, pactos, convenios ou contratos con persoas tanto de dereito público como privado, sempre que non sexan contrarios ao ordenamento xurídico nin versen sobre materias non susceptibles de transacción e teñan por obxecto satisfacer o interese público que teñen encomendado, co alcance, efectos e réxime xurídico específico que en cada caso prevexa a disposición que o regule; tales actos poden ter a consideración de concluíntes dos procedementos administrativos ou inserirse nestes con carácter previo, vinculante ou non, á resolución que lles poña fin. Os citados instrumentos deberán establecer como contido mínimo a identificación das partes que interveñen, o ámbito persoal, funcional e territorial e o prazo de vixencia, e deben publicarse ou non segundo a súa natureza e as persoas ás que estivesen destinadas. Os acordos que se subscriban non suporán alteración das competencias atribuídas aos órganos administrativos nin de responsabilidades que correspondan ás autoridades e funcionarios relativas ao funcionamento dos servizos públicos.7. Que ambos os concellos deben cumprir os requisitos esixidos pola Deputación da Coruña e pola Secretaría Xeral de Política Lingüística nas convocatorias das subvencións para crear ou manter servizos lingüísticos nos concellos e nas agrupacións de concellos e asumir posteriormente os custos de mantemento co fin de continuar o servizo.8. Que a achega económica, os outros medios necesarios para que cada un dos concellos asinantes realicen a actuación, así como a posterior xestión resultan antieconómicas e moi gravosas para os intereses dos municipios afectados, pois terían que financiarse tantas actuacións como municipios se asocian para acadar o mesmo fin, polo que resulta máis eficiente empregar un servizo común.9. Que os concellos asinantes carecen de medios financeiros suficientes para executar a actuación e para unha maior eficacia administrativa e en aras dos principios de cooperación, colaboración e asistencia que deben presidir as relacións interadministrativas, as partes acordan desenvolver a actuación conxunta de normalización e dinamización lingüística polo que todas as partes asinantes deste documento estiman conveniente para os intereses públicos presentar un proxecto conxunto para o seu financiamento con cargo ás convocatorias de subvencións da Secretaría Xeral de Política lingüística e da Deputación da Coruña para crear ou manter servizos lingüísticos nos concellos e nas agrupacións de concellos, que terán por obxecto a normalización e a dinamización da lingua galega.10. Que os concellos asinantes formalizan o presente convenio para compartir o Servizo de Normalización Lingüística ao abeiro do anterior e cara a facilitar unha posible e real xestión deste servizo municipal que acade unha economía de escala e posibilite o posterior mantemento do servizo. Por todo o anterior, e co obxecto de acadar o fin proposto, os concellos comparecentes acordan subscribir o presente convenio de colaboración segundo as seguintes CLAÚSULAS: 1. Obxecto. Os concellos asinantes acordan agruparse para compatir o Servizo de Normalización Lingúística (SNL) que mantén o Concello da Baña desde outubro de 2009 co fin de participar nas convocatorias de subvencións da Secretaría Xeral de Política Lingüística e da Deputación da Coruña para crear ou manter servizos lingüísticos nos concellos e nas agrupacións de concellos e coa finalidade de planificar, xestionar, executar e promover programas dinamizadores e actividades que teñan como finalidade fomentar o uso da lingua galega, entre as que se inclúen as que oferte a Rede de Dinamización Lingüística.2. Obxectivos. A prestación asociada do SNL baséase nos principios de eficacia, eficiencia, colaboración e boa administración, e ten como finalidade acadar os obxectivos marcados para a Administración local no Plan xeral de normalización da lingua galega, que foi aprobado por unanimidade no Parlamento de Galicia o 22 de setembro de 2004. O obxectivo principal do servizo é incrementar o uso e o prestixio do galego en todos os ámbitos dos termos municipais, non só nos seos das propias administracións locais.3. Ámbito de aplicación. O ámbito territorial da prestación asociada do SNL é a totalidade dos termos municipais da Baña e de Negreira.4. Sede do servizo. A sede do SNL vai estar no concello da Baña.5. Representación do servizo. Os concellos colaboradores designan como representante legal a D. Andrés García Cardeso, alcalde do Concello da Baña, para os efectos oportunos en relación con este convenio tales como presentar as solicitudes, xustificar as subvencións, etc, así como para exercer a representación política da Rede de Dinamización Lingüística. Con tal fin, o outro municipio participante efectuará a favor do representante o pertinente acordo de delegación. A representación técnica corresponderalle Dª Consuelo Angeles Gloria Aurora Sachs Valle Inclan, persoal laboral de categoría profesional licenciada e licenciada en Filoloxía Hispánica (subsección Galego-Portugués) que actuará como coordinadora e interlocutora coa Secretaría Xeral de Política Lingüística, coa Rede de Dinamización Lingüística e coa Deputación da Coruña 6. Xestión administrativa do servizo. A xestión administrativa será desenvolvida polo Concello da Baña en todo o relacionado co persoal, coa contratación administrativa, coa xestión de axudas, coa xestión ordinaria, etc. sen que isto supoña menoscabo das competencias de cada concello.7. Medios materiais e persoais do servizo. Cada concello achegará os medios materiais e ofimáticos necesarios para o correcto funcionamento do servizo.8. Financiamento do servizo. O Concello da Baña recibirá os importes das achegas das subvencións, deberá presentar a documentación para o pagamento e a xustificación e asumirá o resto do gasto derivado do custo de persoal. Estas achegas destinaranse a subvencionar o custo de persoal da técnica do Servizo Consuelo Angeles Gloria Aurora Sachs Valle Inclan que realiza as funcións propias dun SNL e de representante técnica coa Rede de Dinamización Lingüística. O Concello de Negreira cederalle a súa parte das subvencións ao Concello da Baña a cambio do servizo prestado polo SNL. Os gastos derivados das actividades xerados polo SNL non subvencionados na súa totalidade serán sufragados a partes iguais polos concellos participantes salvo que a actividade se realice nun só concello que estará obrigado a custear na súa totalidade os devanditos gastos.9. Organización do Servizo. A técnica desempeñará o seu traballo equitativamente entre os concellos de Negreira e A Baña.10. Vixencia. O presente convenio terá un período de vixencia indefinida que estará supeditada as subvencións da Deputación da Coruña e/ou da Secretaría Xeral de Política Lingüística e sempre que non exista motivo de rescisión.11. Resolución. Será motivo de rescisión deste convenio calquera das seguintes causas: · O incumprimento total ou parcial das súas cláusulas ou a alteración esencial do seu contido. · O mutuo acordo entre ambas as dúas partes. Así mesmo calquera das partes poderá propor a modificación ou denunciar o presente convenio, comunicarallo por escrito ao resto das partes, cunha antelación de polo menos dous meses á data na que se dea por rematado. · A non concesión da/s axuda/s para manter o servizo.12. Natureza administrativa. Este convenio terá carácter administrativo e rexerase para os seus efectos polo disposto nas súas cláusulas, estando excluído do ámbito de aplicación do Texto refundido da lei de contratos do sector público, de conformidade co establecido no art.4.1 c). 13. Xurisdición. As partes comprométense prioritariamente a resolver de maneira amigable calquera desacordo que poida xurdir ao executar o presente convenio A xurisdición contencioso-administrativa será a competente para resolver cuestións litixiosas que puidesen suscitarse entre as partes no desenvolvemento do presente convenio dada súa natureza administrativa. E en proba de conformidade, asinan por triplicado o presente convenio. A Baña, 28 de febreiro de 2013 O acalde da Baña O alcalde de Negreira” Negreira, 27 de marzo de 2013 Alcalde-Presidente José Blanco Pazos